ธนาคารออมสิน ปล่อยสินเชื่อสร้างงานสร้างอาชีพ เต็มวงเงิน 5,000 ล้านบาทแล้ว ช่วยคนตกงานจากโควิด
นายวิทัย รัตนากร ผู้อำนวยการธนาคารออมสิน เปิดเผยว่า หลังจากธนาคารออมสินได้เปิดตัวสินเชื่อสร้างงานสร้างอาชีพ เพื่อเป็นเงินทุนช่วยเหลือประชาชนได้นำไปตั้งต้นประกอบอาชีพใหม่ เมื่อวันที่ 27 ธันวาคม 2564 ที่ผ่านมา ได้อนุมัติสินเชื่อดังกล่าว รวมจำนวนกว่า 130,000 ราย ซึ่งครบวงเงินโครงการ 5,000 ล้านบาทแล้ว โดยอาชีพที่ได้รับความนิยมมากที่สุด 3 อันดับแรกคือ ผู้ประกอบการรายย่อยที่ไม่ใช่ช่าง ผู้ประกอบวิชาชีพช่างและธุรกิจขนาดเล็ก สินเชื่อสร้างงานสร้างอาชีพ เป็นเงินกู้สำหรับผู้เริ่มประกอบอาชีพ/ผู้ประกอบการรายย่อย วงเงินให้กู้ตั้งแต่ 50,000-300,000 บาท อัตราดอกเบี้ยร้อยละ 3.99 ต่อปี ระยะเวลาชำระคืนเงินกู้ไม่เกิน 5 ปี ปลอดชำระ 6 งวดแรก ซึ่งธนาคารออมสินได้รับมอบหมายจากรัฐบาลให้ช่วยเหลือประชาชนที่ได้รับผลกระทบจาก COVID-19 มุ่งหวังให้ประชาชนสามารถต่อยอดสร้างรายได้ให้แก่ตนเองและครอบครัวได้อย่างยั่งยืน ภายใต้แนวคิด “4 ให้” ได้แก่ ให้ทักษะ ให้เงินทุน ให้อุปกรณ์ และให้พื้นที่ค้าขาย ถือเป็นการมอบความช่วยเหลือที่ยั่งยืนให้กับประชาชนให้สามารถพึ่งพิงตนเองได้ในระยะยาว นอกจากนี้ ยังได้จัดกิจกรรมให้ทักษะความรู้หรืออบรมวิชาชีพมากกว่า 10 ช่องทาง ครอบคลุมหลากหลายอาชีพ รวมแล้วไม่น้อยกว่า 77,000 ราย จากเป้าหมายมีผู้อบรมรวม 50,000 ราย